               EURÓPAI BIZOTTSÁG
            Brüsszel, 2021.4.12.
            COM(2021) 173 final
            2021/0092(NLE)
            Javaslat
            A TANÁCS HATÁROZATA
            az Európai Unió által az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodás szerinti kereskedelmi bizottságban a kereskedelmi bizottság 1/2014, 2/2014, 3/2014, 4/2014 és 5/2014 határozatának Ecuador kereskedelmi megállapodáshoz való csatlakozásának figyelembe vétele céljából történő módosításaival, továbbá a választottbírók, valamint a kereskedelemmel és fenntartható fejlődéssel foglalkozó szakértők jegyzékeinek aktualizálásával kapcsolatban képviselendő álláspontról

               INDOKOLÁS

               1.A javaslat tárgya

               E javaslat tárgya az Európai Unió által az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodás (a továbbiakban: kereskedelmi megállapodás) szerinti kereskedelmi bizottságban a kereskedelmi bizottság határozatainak Ecuador megállapodáshoz való csatlakozásának figyelembe vétele céljából történő módosításával, továbbá a választottbírók, valamint a kereskedelemmel és fenntartható fejlődéssel foglalkozó szakértők határozatokban foglalt jegyzékeinek aktualizálásával kapcsolatban képviselendő álláspont meghatározásáról szóló határozat.

               2.A javaslat háttere

               2.1.A kereskedelmi megállapodás

               Az egyrészről az Európai Unió és tagállamai, másrészről Kolumbia és Peru közötti kereskedelmi megállapodást 2012. június 26-án írták alá Brüsszelben. A 2012/735/EU tanácsi határozattal
                  1
                összhangban a kereskedelmi megállapodást Peruval 2013. március 1-jétől
                  2
               , Kolumbiával pedig 2013. augusztus 1-jétől
                  3
                ideiglenesen alkalmazzák.

               A megállapodást módosította az egyrészről az Európai Unió és tagállamai, másrészről Kolumbia és Peru közötti kereskedelmi megállapodáshoz csatolt, Ecuadornak a kereskedelmi megállapodáshoz való csatlakozásának figyelembevétele céljából készült csatlakozási jegyzőkönyv, melyet 2016. november 11-én írtak alá Brüsszelben
                  4
               . A kereskedelmi megállapodást egyrészről az Európai Unió és tagállamai, másrészről Ecuador 2017. január 1-jétől ideiglenesen alkalmazzák
                  5
               .

               A kereskedelmi megállapodás 12. cikke létrehozza a kereskedelmi bizottságot, amely az Uniós Fél képviselőiből és az egyes aláíró andoki országok miniszteri szintű képviselőiből, vagy az említett szinten kijelölhető képviselőkből áll. A kereskedelmi bizottság felügyeli és elősegíti a kereskedelmi megállapodásban foglaltak érvényesülését és rendelkezéseinek helyes alkalmazását, és mérlegeli az általános célkitűzések elérésének egyéb módjait. A kereskedelmi megállapodásban foglaltak szerint értékeli és elfogadja a kereskedelmi megállapodással összhangban létrehozott szakosított testületek által elé terjesztett kérdésekkel kapcsolatos határozatokat. A kereskedelmi bizottság a határozatait konszenzussal fogadja el.

               A kereskedelmi bizottság határozatokat fogadott el, amelyeket módosítani szükséges Ecuador megállapodáshoz való csatlakozásának figyelembevétele céljából.

               A kereskedelmi megállapodás XII. címe kiterjed a kereskedelmi megállapodás rendelkezéseinek értelmezésével vagy alkalmazásával kapcsolatos valamennyi vitára, kivéve, ha a kereskedelmi megállapodás másként rendelkezik.

               Ecuador csatlakozása okán a kereskedelmi bizottságnak aktualizálnia kell a kereskedelmi bizottság eljárási szabályzatát, a választottbírók eljárási szabályzatát és magatartási kódexét, a választottbírók jegyzékét, a kereskedelemmel és fenntartható fejlődéssel foglalkozó szakértői csoport eljárási szabályzatát, valamint a kereskedelemről és fenntartható fejlődésről szóló cím hatálya alá tartozó kérdésekkel foglalkozó szakértői csoportot.

               2.2.A kereskedelmi bizottság

               A kereskedelmi megállapodás 12. cikkével létrehozott kereskedelmi bizottság felügyeli és elősegíti a kereskedelmi megállapodásban foglaltak érvényesülését és rendelkezéseinek helyes alkalmazását; értékeli a kereskedelmi megállapodás alkalmazásának eredményeit, különösen a kereskedelmi és a gazdasági kapcsolatok Felek közötti alakulását; felügyeli valamennyi, a kereskedelmi megállapodás alapján létrehozott szakosított testület munkáját, és ajánlást tesz a szükséges fellépésekre; értékelést végez és határozatokat fogad el bármely, a szakosított testületek által elé terjesztett tárgyban; továbbá elfogadja saját eljárási szabályzatát, valamint üléseinek rendjét és azok napirendjét. A kereskedelmi bizottság a határozatait konszenzussal fogadja el. A határozatok kötelező érvényűek a Felekre nézve, akik megteszik az azok végrehajtásához szükséges összes intézkedést. A kereskedelmi megállapodás 12. cikkének (4) bekezdésében említett esetekben az uniós Fél és az érintett aláíró andoki ország bármilyen határozatot elfogadhat, és e határozatnak csak e Felek viszonyában lesz hatálya, feltéve, hogy az ilyen határozat nem érinti más aláíró andoki ország jogait és kötelezettségeit (a 14. cikk (3) bekezdése).

               3.Az Unió által képviselendő álláspont

               Ez a tanácsi határozatra irányuló javaslat meghatározza az Európai Unió által az egyrészről az Európai Unió és tagállamai, másrészről Kolumbia, Ecuador és Peru közötti kereskedelmi megállapodás szerinti kereskedelmi bizottságban a kereskedelmi bizottság határozatainak Ecuador megállapodáshoz való csatlakozásának figyelembe vétele céljából történő módosításával, továbbá a választottbírók, valamint a kereskedelemmel és fenntartható fejlődéssel foglalkozó szakértők határozatokban foglalt jegyzékeinek aktualizálásával kapcsolatban képviselendő álláspontot.

               Az ecuadori választottbírók említett jegyzékének létrehozásáról szóló határozatot a kereskedelmi bizottság első ülésén kellett volna elfogadni, és most ezt minél előbb meg kell tenni annak érdekében, hogy teljes mértékben végre lehessen hajtani a kereskedelmi megállapodás vitarendezésről szóló XII. címét.

               A kereskedelmi megállapodás részes felei megvitatták a kereskedelmi bizottság tervezett határozatát, és megállapodtak abban, hogy az Unió döntéshozatali eljárásainak függvényében a kereskedelmi bizottságnak 2020 második felében el kell fogadnia ezt a határozatot.

               A határozat döntő fontosságú a kereskedelmi megállapodás intézményi keretének kiteljesítéséhez, és ezáltal a kereskedelmi megállapodás zavartalan végrehajtásának biztosításához.

               4.Jogalap

               4.1.Eljárási jogalap

               4.1.1.Alapelvek

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, melyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  6

               4.1.2.A jelen esetre történő alkalmazás

               A kereskedelmi bizottság egy olyan testület, amelyet egy megállapodás, konkrétan az egyrészről az Európai Unió és tagállamai, másrészről Kolumbia és Peru közötti kereskedelmi megállapodás hozott létre.

               A kereskedelmi bizottság által elfogadandó határozat a kereskedelmi megállapodás 14. cikke (2) bekezdésének megfelelően kötelező joghatást kiváltó jogi aktus. A tervezett jogi aktus nem egészíti ki és nem módosítja a kereskedelmi megállapodás intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Általános elvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik csak járulékos jellegű, az EUMSZ 218. cikkének (9) bekezdése szerinti határozatot egyetlen anyagi jogalapra, azaz az elsődleges, illetve döntő jellegű célkitűzés vagy összetevő által megkövetelt anyagi jogalapra kell alapítani.

               4.2.2.A jelen esetre történő alkalmazás

               A tervezett jogi aktus elsődleges célkitűzése és tartalma – nevezetesen a kereskedelmi bizottság 1/2014, 2/2014, 3/2014, 4/2014 és 5/2014 határozatának többek között a választottbírók és a kereskedelemmel és fenntartható fejlődéssel foglalkozó szakértők e határozatokban foglalt jegyzékei tekintetében történő aktualizálása – a közös kereskedelempolitika hatálya alá tartozik.

               Ezért a javasolt határozat eljárási jogalapja az EUMSZ 207. cikke és különösen annak (4) bekezdése.

               4.3.Következtetés

               A javasolt határozat jogalapja ezért az EUMSZ 207. cikke (4) bekezdésének első albekezdése, összefüggésben az EUMSZ 218. cikkének (9) bekezdésével.

               5.A tervezett jogi aktus kihirdetése

               Mivel a Tanács jogi aktusa módosítani fogja a kereskedelmi bizottság 1/2014, 2/2014, 3/2014, 4/2014 és 5/2014 határozatait, elfogadását követően helyénvaló kihirdetni az Európai Unió Hivatalos Lapjában.

               2021/0092 (NLE)

               Javaslat

               A TANÁCS HATÁROZATA

               az Európai Unió által az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodás szerinti kereskedelmi bizottságban a kereskedelmi bizottság 1/2014, 2/2014, 3/2014, 4/2014 és 5/2014 határozatának Ecuador kereskedelmi megállapodáshoz való csatlakozásának figyelembe vétele céljából történő módosításaival, továbbá a választottbírók, valamint a kereskedelemmel és fenntartható fejlődéssel foglalkozó szakértők jegyzékeinek aktualizálásával kapcsolatban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)Az egyrészről az Európai Unió és tagállamai, másrészről Kolumbia és Peru közötti kereskedelmi megállapodást (a továbbiakban: kereskedelmi megállapodás) 2012. június 26-án Brüsszelben aláírták. A 2012/735/EU tanácsi határozattal
                  7
                összhangban a kereskedelmi megállapodást az Unió és tagállamai és Peru között 2013. március 1-jétől, illetve Kolumbia között 2013. augusztus 1-jétől ideiglenesen alkalmazzák.

               (2)A kereskedelmi megállapodást az Ecuador megállapodáshoz való csatlakozásának figyelembevétele céljából készült csatlakozási jegyzőkönyv módosította, melyet 2016. november 11-én Brüsszelben írtak alá
                  8
               . A 2012/735/EU tanácsi határozattal
                  9
                összhangban a kereskedelmi megállapodást az Unió és tagállamai és Ecuador között 2017. január 1-jétől ideiglenesen alkalmazzák.

               (3)A kereskedelmi megállapodás 13. cikke (2) bekezdése g) pontjának vi. alpontjával összhangban a kereskedelmi bizottság előmozdíthatja a kereskedelmi megállapodás célkitűzéseinek elérését a megállapodásban foglalt módosítások, valamint a megállapodás kifejezett rendelkezése alapján a kereskedelmi bizottság által módosítható egyéb rendelkezések révén.

               (4)A kereskedelmi megállapodás 13. cikkének (5) bekezdése értelmében a kereskedelmi bizottság az említett 13. cikkben meghatározott bármely feladat ellátása során a kereskedelmi megállapodásban előirányzott bármely határozatot elfogadhat.

               (5)A kereskedelmi bizottság írásbeli eljárással határozatot fogad el az 1/2014, 2/2014, 3/2014, 4/2014 és 5/2014 határozatának módosításáról.

               (6)Helyénvaló meghatározni az Unió által a kereskedelmi bizottságban képviselendő álláspontot, mivel a határozat kötelező érvényű lesz az Unióra nézve.

               (7)A kereskedelmi bizottság 1/2014 határozata rendelkezett az eljárási szabályzatának a kereskedelmi megállapodás 13. cikke (1) bekezdésének j) pontja szerinti elfogadásáról.

               (8)A kereskedelmi bizottság 2/2014 határozata rendelkezett a választott bírók eljárási szabályzatának és magatartási kódexének a kereskedelmi megállapodás 13. cikke (1) bekezdésének h) pontja és 315. cikke szerinti elfogadásáról.

               (9)A kereskedelmi bizottság 3/2014 határozata rendelkezett a választott bírók névjegyzékeinek a kereskedelmi megállapodás 304. cikkének (1) és (4) bekezdése szerinti létrehozásáról.

               (10)A kereskedelmi bizottság 4/2014 határozata rendelkezett a kereskedelemmel és fenntartható fejlődéssel foglalkozó szakértői csoport eljárási szabályzatának a kereskedelmi megállapodás 284. cikkének (6) bekezdése szerinti elfogadásáról.

               (11)A kereskedelmi bizottság 5/2014 határozata rendelkezett a kereskedelemről és fenntartható fejlődésről szóló cím hatálya alá tartozó kérdésekkel foglalkozó szakértői csoportnak a kereskedelmi megállapodás 284. cikkének (3) bekezdése szerinti létrehozásáról.

               (12)Ecuadornak a kereskedelmi megállapodáshoz való csatlakozása, továbbá a választottbírók, valamint a kereskedelemmel és fenntartható fejlődéssel foglalkozó szakértők jegyzékei aktualizálása szükségességének figyelembevétele céljából a kereskedelmi bizottság 1/2014, 2/2014, 3/2014, 4/2014 és 5/2014 határozatát ennek megfelelően módosítani kell,

               ELFOGADTA EZT A HATÁROZATOT:

               1. cikk

               Az Unió által az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodás szerinti kereskedelmi bizottságban a kereskedelmi bizottság 1/2014, 2/2014, 3/2014, 4/2014 és 5/2014 határozatának módosításaival kapcsolatban képviselendő álláspont a kereskedelmi bizottság e határozathoz csatolt határozattervezetén alapul.

               2. cikk

               A kereskedelmi bizottság határozatát annak elfogadását követően ki kell hirdetni az Európai Unió Hivatalos Lapjában.

               3. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        HL L 354., 2012.12.21., 1. o.

                     (2)

                        HL L 56., 2013.2.28., 1. o.

                     (3)

                        HL L 201., 2013.7.26., 7. o.

                     (4)

                        HL L 356., 2016.12.24., 3. o.

                     (5)

                        HL L 358., 2016.12.29., 1. o.

                     (6)

                        Németország kontra Tanács (OIV), C-399/12, ECLI:EU:C:2014:2258, 61–64. pont.

                     (7)

                        A Tanács 2012/735/EU határozata (2012. május 31.) az egyrészről az Európai Unió és tagállamai, másrészről Kolumbia és Peru közötti kereskedelmi megállapodásnak az Unió nevében történő aláírásáról és ideiglenes alkalmazásáról (HL L 354., 2012.12.21., 1. o.).

                     (8)

                        HL L 356., 2016.12.24., 3. o.

                     (9)

                        A Tanács (EU) 2016/2369 határozata (2016. november 11.) az egyrészről az Európai Unió és tagállamai, másrészről Kolumbia és Peru közötti kereskedelmi megállapodáshoz csatolt, Ecuadornak a kereskedelmi megállapodáshoz való csatlakozásának figyelembevétele céljából készült csatlakozási jegyzőkönyvnek az Unió nevében történő aláírásáról és ideiglenes alkalmazásáról (HL L 356., 2016.12.24., 1. o.).

    ---documentbreak---

               EURÓPAI BIZOTTSÁG
            Brüsszel, 2021.4.12.
            COM(2021) 173 final
            MELLÉKLET
            a következőhöz:
            JavaslatA TANÁCS HATÁROZATA
            az Európai Unió által az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodás szerinti kereskedelmi bizottságban a kereskedelmi bizottság 1/2014, 2/2014, 3/2014, 4/2014 és 5/2014 határozatának Ecuador kereskedelmi megállapodáshoz való csatlakozásának figyelembe vétele céljából történő módosításaival, továbbá a választottbírók, valamint a kereskedelemmel és fenntartható fejlődéssel foglalkozó szakértők jegyzékeinek aktualizálásával kapcsolatban képviselendő álláspontról

               TERVEZET

               AZ EU–KOLUMBIA-PERU-ECUADOR KERESKEDELMI BIZOTTSÁG 2/2021 HATÁROZATA

               XXX

               az 1/2014, 2/2014, 3/2014, 4/2014 és 5/2014 határozatok Ecuadornak az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodáshoz való csatlakozásának figyelembe vétele céljából történő módosításáról, továbbá a választottbírók, valamint a kereskedelemmel és fenntartható fejlődéssel foglalkozó szakértők jegyzékeinek aktualizálásáról

               A KERESKEDELMI BIZOTTSÁG,

               tekintettel az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodásra (a továbbiakban: a kereskedelmi megállapodás) és különösen annak 13. cikkére,

               mivel:

               (1)A megállapodás 13. cikke (2) bekezdése g) pontjának vi. alpontjával összhangban a kereskedelmi bizottság előmozdíthatja a kereskedelmi megállapodás célkitűzéseinek elérését a megállapodásban foglalt módosítások, valamint a megállapodás kifejezett rendelkezése alapján a kereskedelmi bizottság által módosítható egyéb rendelkezések révén. A megállapodás 13. cikkének (5) bekezdése értelmében a kereskedelmi bizottság az említett cikkben meghatározott bármely feladat ellátása során a megállapodásban előirányzott bármely határozatot elfogadhat.

               (2)Az 1/2014 határozat rendelkezett az eljárási szabályzatnak a megállapodás 13. cikke (1) bekezdésének j) pontja szerinti elfogadásáról.

               (3)A 2/2014 határozat rendelkezett a választott bírók eljárási szabályzatának és magatartási kódexének a megállapodás 13. cikke (1) bekezdésének h) pontja és 315. cikke szerinti elfogadásáról.

               (4)A 3/2014 határozat rendelkezett a választott bírók névjegyzékeinek a megállapodás 304. cikkének (1) és (4) bekezdése szerinti létrehozásáról.

               (5)A 4/2014 határozat rendelkezett a kereskedelemmel és fenntartható fejlődéssel foglalkozó szakértői csoport eljárási szabályzatának a megállapodás 284. cikkének (6) bekezdése szerinti elfogadásáról.

               (6)Az 5/2014 határozat rendelkezett a kereskedelemről és fenntartható fejlődésről szóló cím hatálya alá tartozó kérdésekkel foglalkozó szakértői csoportnak a megállapodás 284. cikkének (3) bekezdése szerinti létrehozásáról.

               (7)Ecuadornak a kereskedelmi megállapodáshoz való csatlakozása, továbbá a választottbírók, valamint a kereskedelemmel és fenntartható fejlődéssel foglalkozó szakértők jegyzékei aktualizálása szükségességének figyelembevétele céljából a kereskedelmi bizottság 1/2014, 2/2014, 3/2014, 4/2014 és 5/2014 határozatát ennek megfelelően módosítani kell,

               ELFOGADTA EZT A HATÁROZATOT:

               1. cikk

               Az egyrészről az Európai Unió és tagállamai, másrészről Kolumbia és Peru közötti kereskedelmi megállapodás 13. cikke (1) bekezdésének j) pontjában említett eljárási szabályzat elfogadásáról szóló, 2014. május 16-i 1/2014 EU–Kolumbia-Peru kereskedelmi bizottsági határozat [2015/1045] melléklete a következőképpen módosul:

               1.Az 1. cikk a következőképpen módosul:

               a) Az (1) bekezdés helyébe a következő szöveg lép:

               „(1) Az egyrészről az Európai Unió és tagállamai, másrészről Kolumbia, Peru és Ecuador között létrejött kereskedelmi megállapodás (a továbbiakban: a megállapodás) 12. cikkének megfelelően létrehozott kereskedelmi bizottság a megállapodás 12. cikkének megfelelően végzi feladatait, és felelősséget vállal a megállapodásban foglaltak érvényesüléséért és helyes alkalmazásáért.”

               b) A (3) bekezdés helyébe a következő szöveg lép:

               „(3) A kereskedelmi bizottság elnökségét rotációs alapon évente váltja Kolumbia kereskedelmi, ipari és turisztikai minisztere, Peru külkereskedelmi és turisztikai minisztere, Ecuador termelési, külkereskedelmi, beruházási és halászati minisztere, vagy az Európai Bizottság kereskedelemért felelős tagja. Az első elnökségi időszak a kereskedelmi bizottság első ülésének időpontjában kezdődik és ugyanazon év december 31. napjával ér véget. Az elnök meghatalmazottakkal is képviseltetheti magát a megállapodás 12. cikke (2) bekezdésének megfelelően.”;

               2.A 3. cikk (1) bekezdésének helyébe a következő szöveg lép:

               „(1) A kereskedelmi bizottság a megállapodás 12. cikke (2) bekezdésében foglaltak szerint évente egyszer vagy valamely Fél kérésére ülést tart. Az üléseket rotációs alapon Bogotában, Brüsszelben, Limában és Quitóban tartják, kivéve, ha a Felek másként egyeznek meg.”.

               2. cikk

               Az egyrészről az Európai Unió és tagállamai, másrészről Kolumbia és Peru közötti kereskedelmi megállapodás 13. cikke (1) bekezdésének 4) pontjában és 315. cikkében említett választott bírók eljárási szabályzatának és magatartási kódexének elfogadásáról szóló, 2014. május 16-i 2/2014 EU–Kolumbia-Peru kereskedelmi bizottsági határozat [2015/1046] melléklete a következőképpen módosul:

               1.Az 1. szabály a) pontjának helyébe a következő szöveg lép:

               a) „a megállapodás” az egyrészről Kolumbia és Peru, másrészről az Európai Unió és tagállamai közötti, 2012. június 26-án Brüsszelben aláírt kereskedelmi megállapodás, melyet a 2016. november 11-én aláírt, Ecuador megállapodáshoz történő csatlakozásáról szóló jegyzőkönyv módosított;”

               2.A 7. szabály helyébe a következő szöveg lép:

               „7. Amennyiben a dokumentum kézbesítési határidejének utolsó napja Kolumbia, Peru, Ecuador vagy az EU hivatalos munkaszüneti napjára esik, a dokumentum a következő munkanapon kézbesíthető.”

               3.A 33. szabály helyébe a következő szöveg lép:

               „33. Amennyiben a jogvitát folytató Felek másképpen nem állapodnak meg, úgy a meghallgatást Brüsszelben tartják, ha a panaszos Fél Kolumbia, Peru vagy Ecuador, és Bogotában, Limában vagy Quitóban, ha a panaszos Fél az EU.”

               3. cikk

               Az egyrészről az Európai Unió és tagállamai, másrészről Kolumbia és Peru közötti kereskedelmi megállapodás 304. cikke (1) és (4) bekezdésében említett választott bírók névjegyzékeinek létrehozásáról szóló, 2014. május 16-i 3/2014 EU–Kolumbia-Peru kereskedelmi bizottsági határozat [2015/1047] melléklete a következőképpen módosul:

               1.A választottbíróknak a megállapodás 304. cikke (1) bekezdésében említett jegyzéke a következőképpen módosul:

               a) A „Kolumbia által javasolt választott bírók” jegyzékének 2. és 3. pontja helyébe a következő szöveg lép:

               „(2)Javier Gamboa

               3.Claudia Orozco”,

               b) A „Kolumbia által javasolt választott bírók” jegyzéke és az „EU által javasolt választott bírók” jegyzéke közé a következő jegyzék kerül beillesztésre:

               „Az Ecuador által javasolt választott bírók

               1.Hugo Perezcano Díaz

               2.Alejandro Sánchez

               3.Carlos Vejar

               4.Alan Yanovich

               5.Andrés Jana”,

               c) A „Peru által javasolt választott bírók” jegyzékében a 4. és az 5. pont helyébe a következő szöveg lép:

               „4.Victor Saco

               5.Javier Hernando Illescas Mucha”,

               d) Az „Elnökök” jegyzékében a 2. pont helyébe a következő szöveg lép:

               „2.Pedro Negueloaetcheverry (Ecuador)”

               2.A megállapodás hatálya alá tartozó sajátos kérdésekben ágazati tapasztalatokkal rendelkező, a megállapodás 304. cikke (4) bekezdésében említett választott bírók kiegészítő névjegyzéke a következőképpen módosul:

               a) Az „Árukereskedelemmel foglalkozó szakértők” cím alatt a „Kolumbia által javasolt választott bírók” jegyzéke és az „EU által javasolt választott bírók” jegyzéke közé a következő jegyzék kerül beillesztésre:

               „Az Ecuador által javasolt választott bírók

               1.Pablo Bentes

               2.Jan Bohanes

               3.Sofía Bonilla”,

               b) A „Szolgáltatáskereskedelemmel, letelepedéssel, versennyel, szellemitulajdon-jogokkal vagy kormányzati beszerzéssel foglalkozó szakértők” cím alatt a „Kolumbia által javasolt választott bírók” jegyzéke és az „EU által javasolt választott bírók” jegyzéke közé a következő jegyzék kerül beillesztésre:

               „Az Ecuador által javasolt választott bírók

               1.Gustavo Guerra

               2.Alfredo Corral

               3.Genaro Eguiguren”,

               c) A „Szolgáltatáskereskedelemmel, letelepedéssel, versennyel, szellemitulajdon-jogokkal vagy kormányzati beszerzéssel foglalkozó szakértők” cím alatt az „Elnökök” jegyzékében a 2. pont helyébe a következő szöveg lép:

               „2.Tania Voon”

               4. cikk

               Az egyrészről az Európai Unió és tagállamai, másrészről Kolumbia és Peru közötti kereskedelmi megállapodás 284. cikke (6) bekezdésében említett, a kereskedelemmel és fenntartható fejlődéssel foglalkozó szakértői csoport eljárási szabályainak elfogadásáról szóló, 2014. május 16-i 4/2014 EU–Kolumbia-Peru kereskedelmi bizottsági határozat [2015/1048] melléklete a következőképpen módosul:

               1.(1) Az 1. szabály a) pontja helyébe a következő szöveg lép:

               „a)„a megállapodás” az egyrészről Kolumbia és Peru, másrészről az Európai Unió és tagállamai közötti, 2012. június 26-án aláírt kereskedelmi megállapodás, melyet a 2016. november 11-én aláírt, Ecuador megállapodáshoz történő csatlakozásáról szóló jegyzőkönyv módosított.”

               5. cikk

               Az egyrészről az Európai Unió és tagállamai, másrészről Kolumbia és Peru közötti kereskedelmi megállapodás 284. cikke (3) bekezdésében említett, a kereskedelemről és fenntartható fejlődésről szóló cím hatálya alá tartozó kérdésekkel foglalkozó szakértői csoport létrehozásáról szóló, 2014. május 16-i 5/2014 EU–Kolumbia-Peru kereskedelmi bizottsági határozat [2015/1049] melléklete a következőképpen módosul:

               1.A „Szakértői jegyzék” a következő 13., 14., 15. és 16. ponttal egészül ki:

               „13.María Amparo Albán

               14.Alice Tipping

               15.Leopoldo González

               16.Fabián Jaramillo’;

               2.Az „Elnökök” jegyzéke a következő 7. és 8. ponttal egészül ki:

               „7.Jacob Olander

               8.Martín Padulla”.

               6. cikk

               Ez a határozat […]-án/-én lép hatályba.

               Ez a határozat a megállapodás részes Feleinek hivatalos nyelvein kerül megszövegezésre, amely nyelvi változatok mindegyike egyaránt hiteles.

               Kelt […]-án/-én.

               a kereskedelmi bizottság részéről


               EURÓPAI BIZOTTSÁG
            Brüsszel, 2021.4.13.
            COM(2021) 175 final
            2021/0094(NLE)
            Javaslat
            A TANÁCS HATÁROZATA
            az Európai Unió által a Nemzetközi Kakaótanácsban képviselendő álláspontról

               INDOKOLÁS

               1.A javaslat tárgya

               E javaslat tárgya az Unió által a Nemzetközi Kakaószervezet
                  1
                Nemzetközi Kakaótanácsában (a továbbiakban: ICCO Tanács) a 2010. évi Nemzetközi Kakaómegállapodás
                  2
                meghosszabbításának tervezett elfogadásával kapcsolatban képviselendő álláspont meghatározásáról szóló határozat.

               2.A javaslat háttere

               2.1.A 2010. évi Nemzetközi Kakaómegállapodás

                  A 2010. évi Nemzetközi Kakaómegállapodás (a továbbiakban: megállapodás) célja, hogy biztosítsa a fokozott nemzetközi együttműködést a kakaóval kapcsolatos globális kérdésekben és a kapcsolódó területeken, fórumot biztosítson a kakaóról és a globális kakaóágazat helyzetének javításáról folytatott kormányközi konzultációkhoz, előmozdítsa a kereskedelmet a globális kakaópiac helyzetét érintően gyűjtött és szolgáltatott információk révén, és ösztönözze a kakaó iránti kereslet növekedését.

                  A megállapodás 2012. október 1-jén lépett hatályba tíz évre, tehát a 2022. szeptember 30-ig tartó időszakra (a megállapodás 62. cikkének (1) bekezdése).

                  Az Unió a megállapodás részes fele.
                     3

               2.2.A Nemzetközi Kakaótanács

               A megállapodás 6. cikkének (1) bekezdése szerint a Nemzetközi Kakaótanácsot a szervezet összes tagja alkotja. A megállapodás 7. cikke szerint az ICCO Tanács gyakorolja mindazokat a hatásköröket és látja el mindazokat a feladatokat, illetve gondoskodik mindazon feladatok ellátásáról, amelyek a megállapodás kifejezett rendelkezéseinek végrehajtásához szükségesek.

               Az ICCO Tanács általános szabályként a kakaóév mindkét felében egy-egy rendes ülésszakot tart, de emellett rendkívüli ülésszakokat is összehívhat (a megállapodás 9. cikkének (1) és (2) bekezdése). A megállapodás 12. cikke szerint az ICCO Tanács a határozatait főszabályként egyhangúlag hozza. Egyhangúság hiányában a testület a határozatait minősített szavazással, a megállapodás 12. cikkének (1) bekezdésében meghatározott eljárás szerint hozza meg. A megállapodás 10. és 11. cikke meghatározza a szavazatoknak a szervezet exportáló és importáló tagjai közötti speciális megosztását és a szavazási eljárást.

               2.3.A Nemzetközi Kakaótanács tervezett jogi aktusa

                  Az ICCO Tanács a 2020 szeptemberében tartott 102. ülésszakán ajánlást fogadott el a megállapodásnak a jelenlegi lejárati időn túli meghosszabbításáról. Ez lehetővé tenné a megállapodás későbbi mélyreható felülvizsgálatát. Az ICCO Tanács a megállapodás 62. cikkének (4) bekezdése alapján határozni fog a megállapodás meghosszabbításáról. A hivatkozott rendelkezés szerint a Tanács a megállapodást egészében vagy részben két, egyenként legfeljebb két kakaóévnek megfelelő időszakra hosszabbíthatja meg.

               A 2021. április 22–23-én tartandó 103. ülésszakán az ICCO Tanács határozatot tervez elfogadni a 2010. évi Nemzetközi Kakaómegállapodás meghosszabbításáról (a továbbiakban: tervezett jogi aktus). Előfordulhat, hogy a határozat elfogadását az ICCO Tanács következő ülésszakaira halasztják.

               A tervezett jogi aktus célja a 2010. évi Nemzetközi Kakaómegállapodás meghosszabbításának jóváhagyása az ICCO Tanács keretei között. A 2010. évi Nemzetközi Kakaómegállapodás meghosszabbítása kellő időt biztosít az ICCO tagjainak a megállapodás felülvizsgálatával kapcsolatos tárgyalások lefolytatásához.

               A tervezett jogi aktus a megállapodás 12. cikke (3) bekezdésének megfelelően kötelező érvényű lesz a részes felekre nézve. A hivatkozott rendelkezés szerint a tagok kötelezik magukat arra, hogy a megállapodás rendelkezéseinek értelmében az ICCO Tanács határozatait kötelező érvényűnek tekintik.

               3.Az Unió által képviselendő álláspont

               E javaslat célja az, hogy megszerezze a Bizottság számára a Tanács felhatalmazását arra, hogy az ICCO Tanácsban az Unió nevében a megállapodás meghosszabbítása mellett szavazzon.

                  A megállapodás legfeljebb négy évvel történő meghosszabbítása kellő időt biztosít az ICCO tagjai számára a megállapodás korszerűsítési és egyszerűsítési célú felülvizsgálatának elvégzéséhez.

               A megállapodás részleges felülvizsgálatára irányuló tárgyalások megkezdésére az ICCO Tanács 2021 áprilisára tervezett 103. ülésszakán kerül sor. A meghosszabbítás szükségességét a tárgyalások előrehaladása alapján fogják megítélni, oly módon, hogy a részes feleknek elegendő idejük legyen a megállapodás részleges felülvizsgálatára.

                  Az Uniónak az ICCO-ban való részvétele jelenleg mind az Unió, mind a többi ICCO-tagállam számára előnyös, és a megállapodás a jelenlegi formájában meghosszabbítható. A megállapodás 2022-n túli meghosszabbítása és a megállapodás ezzel párhuzamos, külön eljárás keretében történő korszerűsítése lehetőséget ad a részes feleknek arra, hogy újból tanúságot tegyenek elkötelezettségükről, és az időszerű kihívások tükrében megvitassák az ICCO relevanciáját. A megállapodás 2022 utáni esetleges felülvizsgálata potenciálisan növeli a megállapodás hozzáadott értékét és a keretében végzett munka relevanciáját, és több figyelmet irányíthat az ICCO-ra. A megállapodás meghosszabbítása tehát érdeke az Uniónak.

               4.Jogalap

               4.1.Eljárási jogalap

               4.1.1.Általános elvek

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, amelyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát
                  4
               ”.

               4.1.2.A jelen esetre történő alkalmazás

               Az ICCO Tanácsot megállapodás, nevezetesen a 2010. évi Nemzetközi Kakaómegállapodás hozta létre.

               Az ICCO Tanács által elfogadandó jogi aktus joghatással bíró jogi aktus. A 2010. évi Nemzetközi Kakaómegállapodás 12. cikke (3) bekezdésének és 62. cikke (4) bekezdésének megfelelően a tervezett jogi aktus a nemzetközi jog értelmében kötelező érvényű lesz.

               A tervezett jogi aktus nem egészíti ki és nem módosítja a megállapodás intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.2.Anyagi jogalap

               4.2.1.Általános elvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.

               4.2.2.A jelen esetre történő alkalmazás

               A tervezett jogi aktus elsődleges célkitűzése és tartalma a közös kereskedelempolitikával kapcsolatos.

               Ezért a javasolt határozat anyagi jogalapja az EUMSZ 207. cikke.

               4.3.Következtetés

               A javasolt határozat jogalapja ezért az EUMSZ 207. cikke, összefüggésben az EUMSZ 218. cikkének (9) bekezdésével.

               2021/0094 (NLE)

               Javaslat

               A TANÁCS HATÁROZATA

               az Európai Unió által a Nemzetközi Kakaótanácsban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)A 2010. évi Nemzetközi Kakaómegállapodást (a továbbiakban: megállapodás) az Unió a 2012/189/EU tanácsi határozat
                  5
                révén megkötötte, és a megállapodás 2012. október 1-jén hatályba lépett.

               (2)A megállapodás 62. cikkének (1) bekezdése szerint a megállapodás 2022. szeptember 30-ig marad hatályban, kivéve, ha meghosszabbítják.

               (3)A megállapodás 7. cikkének (1) bekezdése szerint a Nemzetközi Kakaószervezet Nemzetközi Kakaótanácsa (a továbbiakban: ICCO Tanács) gyakorolja mindazokat a hatásköröket és látja el mindazokat a feladatokat, illetve gondoskodik mindazon feladatok ellátásáról, amelyek a megállapodás kifejezett rendelkezéseinek végrehajtásához szükségesek. A megállapodás 62. cikkének (4) bekezdése szerint az ICCO Tanács a megállapodás „kettő – két-két kakaóévet meg nem haladó – időszakra”, azaz elsőként 2024. szeptember 30-ig, majd 2026. szeptember 30-ig történő meghosszabbításáról határozhat.

               (4)Az ICCO Tanács a 2021. április 22–23-án tartandó 103. ülésszakán határozatot tervez elfogadni a megállapodás meghosszabbításáról. Előfordulhat, hogy a határozat elfogadását későbbi időpontra halasztják.

               (5)Helyénvaló meghatározni az Unió által az ICCO Tanácsban képviselendő álláspontot, mivel az ICCO Tanácsnak a megállapodás meghosszabbításáról szóló határozata kötelező érvényű lesz az Unióra nézve.

               (6)Figyelemmel a kakaóágazatnak több tagállam és az Unió gazdasága szempontjából vett fontosságára, az Uniónak érdeke, hogy továbbra is részt vegyen a megállapodásban.

               (7)A megállapodás legfeljebb négy évvel történő meghosszabbítása kellő időt biztosít az ICCO Tanács tagjai számára a megállapodás korszerűsítési és egyszerűsítési célú jövőbeli felülvizsgálatának elvégzéséhez,

               ELFOGADTA EZT A HATÁROZATOT:

               1. cikk

               A Nemzetközi Kakaómegállapodás Nemzetközi Kakaótanácsának 103. ülésszakán vagy későbbi ülésszakain az Unió által képviselenedő álláspont a következő: az Unió a 2010. évi Nemzetközi Kakaómegállapodás két, egyenként legfeljebb két kakaóévnek megfelelő időszakra, azaz elsőként 2024. szeptember 30-ig, majd 2026. szeptember 30-ig történő meghosszabbítása mellett szavaz.

               2. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        Lérehozta az 1972. évi kakaómegállapodás: Egyesült Nemzetek, Szerződések Tára, 882. kötet, 67. o.

                     (2)

                        Egyesült Nemzetek, Szerződések Tára, 2871. kötet.

                     (3)

                        A Tanács határozata (2012. március 26.) a 2010. évi nemzetközi kakaómegállapodásnak a megkötéséről (HL L 102., 2012.4.12., 1. o.); a Tanács határozata (2011. május 17.) a 2010. évi nemzetközi kakaómegállapodásnak az Európai Unió nevében történő aláírásáról és ideiglenes alkalmazásáról (HL L 259., 2011.10.4., 7. o.).

                     (4)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (5)

                        A Tanács 2012/189/EU határozata (2012. március 26.) a 2010. évi nemzetközi kakaómegállapodásnak a megkötéséről (HL L 102., 2012.4.12., 1. o.).


               EURÓPAI BIZOTTSÁG
            Brüsszel, 2021.4.13.
            COM(2021) 174 final
            2021/0093(NLE)
            Javaslat
            A TANÁCS HATÁROZATA
            az Európai Unió által a környezetben tartósan megmaradó szerves szennyező anyagokról szóló Stockholmi Egyezmény részes feleinek tizedik konferenciáján az A. melléklet módosítására irányuló javaslattal kapcsolatban képviselendő álláspontról

               INDOKOLÁS

               1.A JAVASLAT HÁTTERE

               •A javaslat indokai és céljai

                  A környezetben tartósan megmaradó szerves szennyező anyagokról szóló Stockholmi Egyezmény (a továbbiakban: az Egyezmény) 2004. május 17-én lépett hatályba. Az Egyezmény, melyet a környezetben tartósan megmaradó szerves szennyező anyagokról szóló Stockholmi Egyezménynek az Európai Közösség részéről való megkötéséről szóló 2004. október 14-i tanácsi határozat (2006/507/EK
                     1
                  ) hagyott jóvá, az Európai Közösség vonatkozásában 2005. február 14-én lépett hatályba. Célja az emberi egészség és a környezet védelme a környezetben tartósan megmaradó szerves szennyező anyagokkal (POP) szemben. Az Egyezmény az elővigyázatosság elve alapján keretet biztosít a környezetben tartósan megmaradó szerves szennyező anyagok gyártásának, felhasználásának, behozatalának és kivitelének beszüntetéséhez, ezen anyagok biztonságos kezeléséhez és ártalmatlanításához, valamint egyes nem szándékosan előállított POP-k kibocsátásának kiküszöböléséhez vagy csökkentéséhez.

                  Az egyezményben, valamint a nagy távolságra jutó, országhatárokon átterjedő levegőszennyezésről szóló 1979. évi egyezményhez csatolt, a 259/2004/EK tanácsi határozattal
                     2
                   jóváhagyott jegyzőkönyvben foglalt kötelezettségvállalásokat az uniós jogban az (EU) 2019/1021 európai parlamenti és tanácsi rendelet
                     3
                   hajtja végre.

                  A részes feleknek a Stockholmi Egyezmény 19. cikke szerint létrehozott konferenciája az Egyezmény irányító szerve. A testület az Egyezmény végrehajtásának nyomon követése céljából általában kétévente ülésezik. Feladata ezenkívül a Környezetben Tartósan Megmaradó Szerves Szennyező Anyagokat Felülvizsgáló Bizottság (POPRC) által megvitatásra elé terjesztett vegyi anyagok felülvizsgálata.

                  Az Egyezmény 8. cikkének (1) bekezdésével összhangban az egyik fél javaslatot terjesztett a Titkárság elé a perfluorhexán-szulfonsavnak (PFHxS), annak sóinak és a PFHxS-rokon vegyületeknek az egyezmény A. mellékletébe történő felvételére vonatkozóan, és e javaslatot a POPRC a 8. cikk (3) és (4) bekezdése alapján megvizsgálta. A POPRC azt ajánlotta a Részes Felek Konferenciájának, hogy a perfluorhexán-szulfonsavat (PFHxS), annak sóit és a PFHxS-rokon vegyületeket speciális kivételek nélkül vegyék fel az A. mellékletbe. A mellékletek módosításainak elfogadására szolgáló eljárásáról az Egyezmény 22. cikke rendelkezik.

                  Az Egyezmény 23. cikkének megfelelően a részes felek egy-egy szavazattal rendelkeznek. A regionális gazdasági integrációs szervezetek – mint amilyen az EU is – azonban az Egyezményben részes tagállamaik számával egyenlő számú szavazattal rendelkeznek.

                  A részes felek konferenciájának tizedik rendes ülésén a résztvevők megvitatják a perfluorhexán-szulfonsavnak (PFHxS), annak sóinak és a PFHxS-rokon vegyületeknek az Egyezmény A. mellékletébe (kiküszöbölés), B. mellékletébe (korlátozás) és/vagy C. mellékletébe (szándékolatlan előállítás) történő felvételéről szóló határozat elfogadását.

                  Az A., B. és/vagy C. mellékletbe történő felvételük esetén az érintett vegyi anyagokra a gyártásuk és felhasználásuk beszüntetésére vagy korlátozására irányuló intézkedések fognak vonatkozni, ideértve a nem szándékosan előállított POP-k kibocsátásának csökkentését vagy beszüntetését is.

                  Az Egyezmény 22. cikke (4) bekezdésének megfelelően a tervezett jogi aktus kötelező lesz a felekre nézve; az említett bekezdés a következőképpen rendelkezik: „Az A., a B. és a C. mellékletek módosításainak javaslatára, elfogadására és hatálybalépésére ugyanaz az eljárás vonatkozik, mint amely az Egyezményhez kapcsolódó további mellékletek javaslatára, elfogadására és hatálybalépésére, kivéve, hogy az A., a B. és a C. mellékletek nem lépnek hatályba azon Részes Felek számára, amelyek a 25. cikk (4) bekezdése szerint ezen mellékletek módosításával kapcsolatban nyilatkozatot tettek, ebben az esetben az ilyen módosítások ezen Részes Felek esetén kilencven nappal azt követően lépnek hatályba, hogy a Részes Fél a Letéteményesnél letétbe helyezte az ilyen módosításra vonatkozó megerősítő, elfogadási, jóváhagyási vagy csatlakozási okiratát.”

                  A perfluorhexán-szulfonsavat (PFHxS), annak sóit és a PFHxS-rokon vegyületeket szándékosan nem használják az Európai Unióban, a fluor-alapú tűzoltóhabokban és a perfluoroktán-szulfonsavban (PFOS) azonban szennyező anyagként jelen lehetnek ezek a vegyi anyagok. Ami a PFHxS PFOS-ban való előfordulását illeti, meg kell jegyezni, hogy a PFOS szerepel a Stockholmi Egyezmény B. mellékletében és az (EU) 2019/1021 rendelet I. mellékletében, amely megtiltja a PFOS használatát az Unióban, egyetlen használati mód kivételével, ami a keménykróm-bevonatok esetében párátlanítószerként való használat 2025-ig. A PFOS használatát már szinte valamennyi tagállamban megszüntették.

                  E javaslat tárgya az Egyezmény A. mellékletének a perfluorhexán-szulfonsav (PFHxS), annak sói és a PFHxS-rokon vegyületek felvétele céljából történő módosítására irányuló határozat tervezett elfogadásával kapcsolatban az Unió által a Stockholmi Egyezmény részes feleinek konferenciáján képviselendő álláspont meghatározásáról szóló határozat. Amennyiben a Stockholmi Egyezmény részes feleinek konferenciája úgy dönt, hogy felveszi a PFHxS-t az A. mellékletbe, az Egyezmény részes feleinek – az Egyezmény szerinti kötelezettségeikkel összhangban – meg kell tenniük a szükséges intézkedéseket a PFHxS területükön való használatának megszüntetése vagy korlátozása érdekében. A határozat Unión belüli végrehajtása érdekében a Bizottság a környezetben tartósan megmaradó szerves szennyező anyagokról szóló rendelet I. mellékletének a perfluor-hexán-szulfonsav (PFHxS), annak sói és a PFHxS-rokon vegyületek felvétele céljából történő módosítására irányuló, felhatalmazáson alapuló jogi aktusra tesz javaslatot. Ezen anyagok gyártása és felhasználása tilos lesz az Unióban.

               •Összhang a szabályozási terület jelenlegi rendelkezéseivel

                  A javaslat összhangban van a Stockholmi Egyezményt az Unióban végrehajtó (EU) 2019/1021 rendelettel, és hozzájárul annak céljaihoz. Teljes mértékben összhangban áll az emberi egészségnek és a környezetnek a környezetben tartósan megmaradó szerves szennyező anyagokkal szembeni védelmére irányuló célkitűzéssel.

               •Összhang az Unió egyéb szakpolitikáival

                  A javaslat összhangban van az 1107/2009/EK rendelet és az 528/2012/EU rendelet PBT anyagokra vonatkozó általános megközelítésével, mivel mindkét rendelet olyan kritériumokat határoz meg, amelyek elvben nem teszik lehetővé a PBT-nek minősülő anyagok forgalomba hozatalát és felhasználását. A Stockholmi Egyezmény, az (EU) 2019/1021 rendelet és az 1907/2006/EK rendelet közötti koherencia biztosítása érdekében egységes értelmezési nyilatkozat
                     4
                   készült ezek kapcsolatáról a korlátozások és az engedélyezési követelmények tekintetében.

               2.JOGALAP, SZUBSZIDIARITÁS ÉS ARÁNYOSSÁG

               •Jogalap

                  A javasolt tanácsi határozat eljárási jogalapja az EUMSZ 218. cikkének (9) bekezdése, amely az Európai Unió nemzetközi megállapodással – ebben az esetben a Stockholmi Egyezménnyel – kapcsolatos álláspontját meghatározó aktus megfelelő alapja.

                  Az anyagi jogalap az EUMSZ 192. cikkének (1) bekezdése, mivel a Stockholmi Egyezmény értelmében elfogadott intézkedések túlnyomórészt környezetvédelmi célkitűzéseket szolgálnak (például a környezetben tartósan megmaradó szerves szennyező anyagok kiküszöbölését).

                  Ennek megfelelően a javasolt határozat jogalapja az EUMSZ 192. cikkének (1) bekezdése, összefüggésben 218. cikkének (9) bekezdésével.

               •Szubszidiaritás (nem kizárólagos hatáskör esetén)

                  A környezetben tartósan megmaradó szerves szennyező anyagok globális aggodalomra adnak okot, és az Unióban az (EU) 2019/1021 rendelet hajtja végre a Stockholmi Egyezményt. Mivel az Unió az Egyezmény részes fele, helyénvaló, hogy részt vegyen a részes felek konferenciájának döntéshozatali folyamatában.

               •Arányosság

                  A környezetben tartósan megmaradó szerves szennyező anyagok globális aggodalomra adnak okot, és a Stockholmi Egyezmény célja, hogy megszüntesse e vegyi anyagok gyártását és használatát. A perfluor-hexán-szulfonsavnak (PFHxS), annak sóinak és a PFHxS-rokon vegyületeknek az A. mellékletbe történő felvételét az Egyezmény Környezetben Tartósan Megmaradó Szerves Szennyező Anyagokat Felülvizsgáló Bizottsága javasolta, mivel megállapítást nyert, hogy a szóban forgó vegyi anyag megfelel az Egyezmény D. melléklete szerinti kritériumoknak. Ezért a megfelelő, globális szintű intézkedés biztosítása érdekében arányos lépés a vegyi anyagnak az Egyezmény A. mellékletébe való felvételére vonatkozó javaslattétel.

               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI

               •Az érdekelt felekkel folytatott konzultációk

                  A javaslatot az (EU) 2019/1021 rendelet szerinti illetékes hatóságok képviselőiből álló bizottsági szakértői csoport 23. ülésén megvitatták a tagállamokkal és más érdekelt felekkel. Emellett a vegyi anyagnak az Egyezmény Környezetben Tartósan Megmaradó Szerves Szennyező Anyagokat Felülvizsgáló Bizottsága által végzett értékelése során széles körű konzultáció zajlott az érdekelt felekkel, és észrevételeiket figyelembe vették.

               •Hatásvizsgálat

                  Hatásvizsgálat nem készült, de a perfluorhexán-szulfonsavra (PFHxS), annak sóira és a PFHxS-rokon vegyületekre vonatkozó, a REACH szerinti korlátozási dokumentáció
                     5
                   részeként sor került társadalmi-gazdasági értékelésre, ezen belül az alternatívák elemzésére. Az ECHA véleménye értelmében a javasolt korlátozás társadalmi-gazdasági költségei valószínűleg korlátozottak lesznek, és a PFHxS gyártásának, forgalomba hozatalának és felhasználásának szigorú korlátozása arányos intézkedés.

                  A Környezetben Tartósan Megmaradó Szerves Szennyező Anyagokat Felülvizsgáló Bizottság arra a következtetésre jutott, hogy a szóban forgó vegyi anyag a környezetben tartósan megmaradó szerves szennyező anyag, és speciális kivétel nélkül javasolta annak a jegyzékbe való felvételét. Ez az ajánlás a lehetséges szabályozási intézkedések hatásának értékelésén alapul, figyelembe véve a társadalmi-gazdasági információkat.

               •Célravezető szabályozás és egyszerűsítés

                  A javaslat nincs hatással a kereskedelmi tevékenységre, mivel a vegyi anyagot ilyen kontextusban nem használják az Unióban, ezért nem kell mentesíteni a mikrovállalkozásokat, és nem szükséges megállapítani kkv-kra vonatkozó különleges szabályokat sem. A javaslat nincs hatással az uniós ágazatok versenyképességére vagy a kereskedelemre, mivel az érintett vegyi anyag nincs kereskedelmi forgalomban az Unió és harmadik országok között.

               4.KÖLTSÉGVETÉSI VONZATOK

                  A javaslat nincs hatással az uniós költségvetésre.

               5.EGYÉB ELEMEK

               •Végrehajtási tervek, valamint a nyomon követés, az értékelés és a jelentéstétel szabályai

                  Nem szükséges végrehajtási terv, nyomon követés, értékelés vagy jelentéstétel.

               •A javaslat egyes rendelkezéseinek részletes magyarázata

                  A javaslat felhatalmazza a Bizottságot, hogy a Stockholmi Egyezmény részes feleinek konferenciáján az Európai Unió nevében támogassa a perfluorhexán-szulfonsavnak (PFHxS), annak sóinak és a PFHxS-rokon vegyületeknek az A. mellékletbe történő, speciális kivételek nélküli felvételét.

               2021/0093 (NLE)

               Javaslat

               A TANÁCS HATÁROZATA

               az Európai Unió által a környezetben tartósan megmaradó szerves szennyező anyagokról szóló Stockholmi Egyezmény részes feleinek tizedik konferenciáján az A. melléklet módosítására irányuló javaslattal kapcsolatban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)A környezetben tartósan megmaradó szerves szennyező anyagokról szóló Stockholmi Egyezmény (a továbbiakban: Egyezmény) 2004. május 17-én hatályba lépett, az Unió pedig a 2006/507/EK tanácsi határozat
                  6
                révén megkötötte az Egyezményt.

               (2)A Stockholmi Egyezményt az (EU) 2019/1021 európai parlamenti és tanácsi rendelet
                  7
                ültette át az uniós jogba.

               (3)Az Egyezmény 8. cikke szerint a részes felek konferenciája dönt a vegyi anyagoknak az Egyezmény A., B. és/vagy C. mellékletébe történő felvételéről, valamint az azokhoz kapcsolódó szabályozási intézkedéseknek az említett mellékletekben történő meghatározásáról.

               (4)A Stockholmi Egyezmény részes felei konferenciájának tizedik ülése határozatot tervez elfogadni további vegyi anyagoknak az A. mellékletbe történő felvételéről.

               (5)Helyénvaló meghatározni az Unió által a részes felek konferenciáján képviselendő álláspontot, mivel a határozat kötelező érvényű lesz az Unióra nézve.

               (6)Az emberi egészségnek és a környezetnek a perfluorhexán-szulfonsav (PFHxS), annak sói és a PFHxS-rokon vegyületek további kibocsátásával szembeni védelme érdekében globális szinten csökkenteni kell vagy be kell szüntetni e vegyi anyagok gyártását és felhasználását, és támogatni kell azoknak az Egyezménybe történő felvételét.

               ELFOGADTA EZT A HATÁROZATOT:

               1. cikk

               A Stockholmi Egyezmény részes felei konferenciájának tizedik ülésén az Unió által képviselendő álláspont – a Környezetben Tartósan Megmaradó Szerves Szennyező Anyagokat Felülvizsgáló Bizottság idevágó ajánlásaival összhangban – a perfluorhexán-szulfonsavnak (PFHxS), annak sóinak és a PFHxS-rokon vegyületeknek az Egyezmény A. mellékletébe történő, speciális kivételek nélküli felvételének támogatása.

               A Stockholmi Egyezmény részes feleinek tizedik konferenciáján bekövetkező fejlemények fényében ezt az álláspontot az Unió képviselői – a tagállamokkal egyeztetve – helyszíni koordináció keretében a Tanács további határozata nélkül kiigazíthatják.

               2. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        A Tanács 2006/507/EK határozata (2004. október 14.) a környezetben tartósan megmaradó szerves szennyező anyagokról szóló Stockholmi Egyezménynek az Európai Közösség részéről való megkötéséről (HL L 209., 2006.7.31., 1. o.).

                     (2)

                        A Tanács 2004/259/EK határozata (2004. február 19.) a nagy távolságra jutó, országhatárokon átterjedő levegőszennyezésről szóló 1979. évi egyezményhez kapcsolódóan a környezetben tartósan megmaradó szerves szennyező anyagokról szóló jegyzőkönyvnek az Európai Közösség nevében történő megkötéséről (HL L 81., 2004.3.19., 35. o.).

                     (3)

                        Az Európai Parlament és a Tanács (EU) 2019/1021 rendelete (2019. június 20.) a környezetben tartósan megmaradó szerves szennyező anyagokról (HL L 169., 2019.6.25., 45. o.).

                     (4)

                  http://ec.europa.eu/growth/sectors/chemicals/reach/special-cases_en

                     (5)

                        https://echa.europa.eu/registry-of-restriction-intentions/-/dislist/details/0b0236e1827f87da

                     (6)

                        A Tanács 2006/507/EK határozata (2004. október 14.) a környezetben tartósan megmaradó szerves szennyező anyagokról szóló Stockholmi Egyezménynek az Európai Közösség részéről való megkötéséről (HL L 209., 2006.7.31., 1. o.).

                     (7)

                        Az Európai Parlament és a Tanács (EU) 2019/1021 rendelete (2019. június 20.) a környezetben tartósan megmaradó szerves szennyező anyagokról (HL L 169., 2019.6.25., 45. o.).


               EURÓPAI BIZOTTSÁG
            Brüsszel, 2021.4.13.
            COM(2021) 183 final
            2021/0098(NLE)
            Javaslat
            A TANÁCS HATÁROZATA
            az Európai Unió által a Kereskedelmi Világszervezet keretei között működő, a Szellemi Tulajdonjogok Kereskedelmi Vonzataival foglalkozó Tanácsban képviselendő álláspontról

               INDOKOLÁS

               1.A javaslat tárgya

               E javaslat tárgya az Unió által a Kereskedelmi Világszervezet keretei között működő, a Szellemi Tulajdonjogok Kereskedelmi Vonzataival foglalkozó Tanácsban (a továbbiakban: TRIPS-tanács) a TRIPS-megállapodás 66. cikkének (1) bekezdése szerinti, a legkevésbé fejlett országokra vonatkozó átmeneti időszak meghosszabbítására irányuló kérelemről szóló határozat tervezett elfogadásával kapcsolatban képviselendő álláspont meghatározásáról szóló határozat.

               2.A JAVASLAT HÁTTERE

               2.1.A szellemi tulajdonjogok kereskedelmi vonatkozásairól szóló megállapodás

               A szellemi tulajdonjogok kereskedelmi vonatkozásairól szóló megállapodás (a továbbiakban: TRIPS-megállapodás) célja többek között az, hogy előírja a kereskedelmi vonatkozású szellemitulajdon-jogok megszerezhetősége, terjedelme és használata megfelelő színvonalát és elveit, az azok érvényesítését biztosító hatékony és megfelelő eszközöket, valamint a kormányok közti jogviták sokoldalú megelőzését és megoldását lehetővé tévő hatékony és gyors eljárásokat. A TRIPS-megállapodás a következő szellemitulajdon-jogokra terjed ki: szerzői és szomszédos jogok, védjegyek, földrajzi jelzések, beleértve az eredetmegjelöléseket, ipari minták, szabadalmak, beleértve az új növényfajták oltalmát is, integrált félvezető áramkörök térbeli elrendezése és nyilvánosságra nem hozott adatok. A TRIPS-megállapodás 1995. január 1-jén lépett hatályba.

               Az Európai Unió a TRIPS-megállapodás részes fele
                  1
               .

               2.2.A TRIPS-tanács

               A TRIPS-tanács felügyeli a TRIPS-megállapodás működését. Rendes ülésein a TRIPS-tanács fórumként szolgál a TRIPS-megállapodás hatálya alá tartozó szellemitulajdon-jogok oltalmának és érvényesítésének kereskedelmi vonatkozásairól szóló megbeszélésekhez. A TRIPS-tanács a WTO Általános Tanácsának általános iránymutatása alapján működik. A tanács nyitva áll valamennyi WTO-tag és a tagok által jóváhagyott megfigyelők előtt. A TRIPS-tanács konszenzussal hozza meg határozatait. A TRIPS-tanács eljárási szabályzatának
                  2
                33. szabálya értelmében amennyiben a TRIPS-tanácsban nem lehet konszenzussal határozatot hozni, a szóban forgó ügyet az Általános Tanács elé kell terjeszteni határozathozatalra. A Kereskedelmi Világszervezetet létrehozó Marrákesi Egyezmény (a továbbiakban: Marrákesi Egyezmény) IX. cikke értelmében, ahol az Európai Unió gyakorolja szavazati jogát, annyi számú szavazata van, amennyi azon tagállamainak száma, amelyek a WTO tagjai.

               2.3.A TRIPS-tanács tervezett jogi aktusa

               A TRIPS-tanács a 2021. június 8–9-i hivatalos ülésén határozatot tervez elfogadni a TRIPS-megállapodás 66. cikkének (1) bekezdése szerinti, a legkevésbé fejlett országokra (a továbbiakban LDC) vonatkozó átmeneti időszak 2021. július 1-jén túli meghosszabbítására irányuló kérelemről (a továbbiakban: a tervezett jogi aktus).

               A TRIPS-megállapodás 66. cikkének (1) bekezdése értelmében a Marrákesi Egyezmény 1995. január 1-jei hatálybalépésétől számított tíz évig a legkevésbé fejlett országok – a 3., 4. és 5. cikkeket kivéve – mentesültek a TRIPS-megállapodáson alapuló kötelezettségek alól. Ez a cikk arról is rendelkezik, hogy egy legkevésbé fejlett ország tag indokolt kérelmére az említett időszak meghosszabbítható. Az LDC-tagok kifejezett kérelmére 2005-ben és 2013-ban ezt a mentességet már kétszer – másodszor 2021. július 1-jéig – meghosszabbították.

               Csád az LDC-csoport nevében 2020. október 1-jén hivatalosan kérelmet nyújtott be
                  3
                az átmeneti időszak meghosszabbítása iránt. Az LDC-csoport az átmeneti időszak meghosszabbítását kérte „mindaddig, amíg a tag a legkevésbé fejlett országok kategóriájába tartozik, valamint a tagnak a legkevésbé fejlett országok kategóriájából való kizárásáról szóló ENSZ-közgyűlési határozat hatálybalépésének időpontjától számított tizenkét éves időszakra”.

               A TRIPS-megállapodás 66. cikke (1) bekezdésének megfelelően a tervezett jogi aktus kötelező lesz a felekre nézve. Az említett cikk így rendelkezik: „Különleges szükségleteikre és követelményeikre, gazdasági, pénzügyi és közigazgatási korlátaikra, valamint életképes műszaki alapjaik megteremtéséhez szükséges rugalmasságra való igényükre tekintettel, a legkevésbé fejlett ország tagok nem kötelesek e Megállapodás rendelkezéseit – a 3., 4. és 5. cikkeket kivéve – a 65. cikk (1) bekezdésében meghatározott időponttól számított 10 évnél korábban alkalmazni. A TRIPS-tanács – a legkevésbé fejlett ország tag indokolt kérelmére – ezt az időszakot meghosszabbíthatja.”

               3.Az Unió által képviselendő álláspont

               Az LDC-tagok kérelmére reagálva a Bizottság a következő uniós álláspont kialakítását ajánlja az Európai Unió Tanácsának: Az LDC-tagok határozott ideig, de legfeljebb 10 évig vagy – ha az a korábbi időpont – LDC-státuszuk megszűnéséig ne legyenek kötelesek alkalmazni a TRIPS-megállapodás rendelkezéseit, kivéve a 3., 4. és 5. cikket.

               Az átmeneti időszaknak az LDC-k által javasolt, időbeli korlátozás nélküli meghosszabbítása azonban nem lenne összhangban azzal a célkitűzéssel, hogy az LDC-tagokat – mint a multilaterális kereskedelmi rendszer résztvevőit – a TRIPS-megállapodásban előírt minimumkövetelmények alapján fokozatosan integrálják a szellemi tulajdonhoz fűződő jogok nemzetközi rendszerébe.

               Ha a WTO tagjai támogatják a TRIPS-megállapodás 66. cikkének (1) bekezdése szerinti átmeneti időszak időbeli korlátozás nélküli meghosszabbítását, helyénvaló, hogy az Unió ne akadályozz a konszenzus elérését.

               A szellemitulajdon-jogok bizonyos szintű oltalmára és érvényesítésére az LDC-tagokban is szükség van, mivel a szellemitulajdon-jogok az innováció katalizátorai és a fenntartható fejlődés fontos eszközei. A szellemi tulajdonhoz fűződő jogok oltalma és érvényesítése arra sarkallja a technológiatulajdonosokat, hogy elősegítsék az ismeretek terjesztését, valamint befektetéseket vonz az LDC-tagokba. Ha az LDC-tagokban bizonyos mértékben oltalmazzák és érvényesítik a szellemitulajdon-jogokat, az biztató jelzés arra nézve is, hogy az uniós vállalatoknak nem kell szellemitulajdon-bitorlástól vagy más visszaélésektől tartaniuk, ha az LDC-tagokba telepítik új technológiáikat. Ha időbeli korlátozás nélkül hosszabbítanák meg az átmeneti időszakot, akkor az LDC-tagok nem kapnának elegendő ösztönzést arra, hogy erőfeszítéseket tegyenek ezen a területen, ami kontraproduktívnak bizonyulhatna a világkereskedelmi rendszeren belüli versenyképességük szempontjából. Ugyanakkor indokolt a TRIPS-megállapodás 3., 4. és 5. cikktől eltérő rendelkezéseinek végrehajtása alóli mentességet biztosító átmeneti időszak további meghosszabbítása. Az LDC-tagok a nemzetközi kereskedelmi közösség legsérülékenyebb szegmensét képviselik, amelyet olyan korlátok jellemeznek, mint az alacsony egy főre jutó jövedelem, a humán fejlődés alacsony szintje, valamint a növekedést visszafogó gazdasági és strukturális hátrányok. A Covid19-világjárvány tovább súlyosbította az LDC-tagok előtt álló kihívásokat. Ezért az LDC-tagoknak politikai mozgástérrel és rugalmassággal kell rendelkezniük ahhoz, hogy képesek legyenek kezelni az őket érő fejlesztési kihívásokat, és életképes technológiai bázist tudjanak kialakítani.

               Emellett törekedni kell arra is, hogy az LDC-tagok törvényeiben, más jogszabályaiban és gyakorlatában a meghosszabbított átmeneti időszakban eszközölt bármely módosítás ne eredményezze a TRIPS-megállapodás rendelkezéseivel való összhang csökkenését. E követelmény célja az LDC-tagok arra való ösztönzése, hogy fokozatosan hajtsák végre a TRIPS-megállapodás egyes rendelkezéseit, és akadályozzák meg a visszalépést a szellemitulajdon-jogok oltalmának és érvényesítésének elért szintjéről. Az LDC-tagoknak a TRIPS-megállapodás egyes rendelkezéseinek végrehajtására irányuló erőfeszítéseit figyelembe kell venni a TRIPS-megállapodás végrehajtásának megkönnyítése érdekében a TRIPS-megállapodás 67. cikke alapján biztosított, a legközvetlenebb hasznot hozó területekre összpontosító technikai és pénzügyi együttműködés kedvezményezettjeiről való döntés során.

               Az LDC-tagok kérelmének második része, a legkevésbé fejlett ország tagnak a legkevésbé fejlett ország kategóriából való feljebb lépésének időpontjától számított további tizenkét éves mentesség iránti kérés láthatólag túllép a TRIPS-megállapodás 66. cikke (1) bekezdésének hatályán, mivel ez a cikk csak a TRIPS-megállapodás egyes rendelkezéseinek az LDC-tagok általi végrehajtására vonatkozó átmeneti időszak meghosszabbítására alkalmazandó. Úgy tűnik, hogy a kérelem a TRIPS-megállapodás vonatkozó rendelkezései alóli mentességre irányul, amelyről a TRIPS-tanács nem dönthet. Ezért az Unió nem támogathatja azt a kérelmet, hogy a TRIPS-megállapodás 66. cikkének (1) bekezdése szerinti TRIPS-tanácsi határozat keretében nem LDC-országok számára is mentességet biztosítsanak.

               Meg kell jegyezni, hogy a legkevésbé fejlett ország tagnak a legkevésbé fejlett ország kategóriából való feljebb lépése időpontjától számított további tizenkét éves mentesség iránti kérés szerepel az LDC-kategóriából feljebb lépő országok számára biztosítandó zökkenőmentes átmenetről szóló közleményben
                  4
               , amelyet Csád küldöttsége az LDC-csoport nevében 2020. november 17-én nyújtott be az Általános Tanácsnak, és amelynek megvitatása jelenleg folyik az Általános Tanácsban.

               A kezdeményezés teljes mértékben összhangban áll az uniós szakpolitikákkal. Korábban is sor került hasonló határozatok elfogadására. Az Európai Unió támogatta az átmeneti időszak meghosszabbítását, amelyet a WTO-tagok 2013. június 11-én fogadtak el annak érdekében, hogy az LDC-tagok esetében 2021. július 1-jéig ne kelljen alkalmazni a TRIPS-megállapodás 3., 4. és 5. cikktől eltérő rendelkezéseit
                  5
               .

               Az LDC-tagok emellett külön mentességet kaptak a TRIPS-megállapodás gyógyszerekre vonatkozó rendelkezéseinek végrehajtása tekintetében. Ez a mentesség a TRIPS-megállapodásról és a népegészségügyről szóló, 2001. november 14-én elfogadott dohai nyilatkozat alapján eredetileg 2016. január 1-jén járt volna le. Banglades 2015-ben az LDC-csoport nevében mentességet kért az LDC-tagok számára a TRIPS-megállapodásból eredő, a gyógyszerekkel kapcsolatos kötelezettségek alól mindaddig, amíg LDC-országok maradnak. Az EU támogatta az LDC-csoport e kérését, tekintettel a TRIPS-megállapodásról és a népegészségügyről szóló dohai nyilatkozatra, valamint a WTO Általános Tanácsának a dohai nyilatkozat 6. pontjának végrehajtásáról szóló 2003. augusztus 30-i határozatára. A mentességet végül 2033. január 1-jéig vagy – ha az a korábbi időpont – az LDC-tagok LDC-státuszának megszűnéséig meghosszabbították.

               A tervezett jogi aktussal kapcsolatos uniós álláspont teljes mértékben összhangban van a TRIPS-megállapodás gyógyszerekre vonatkozó rendelkezéseinek végrehajtásával kapcsolatos uniós állásponttal.

               4.Eljárási jogalap

               4.1.Általános elvek

               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.

               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, melyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  6
               .

               4.2.A jelen esetre történő alkalmazás

               A TRIPS-tanácsot a Marrákesi Egyezmény és annak a TRIPS-megállapodásról szóló 1C. melléklete hozta létre.

               A TRIPS-tanács által elfogadandó jogi aktus joghatással bíró jogi aktus. A TRIPS-tanács 66. cikke (1) bekezdésének megfelelően a tervezett jogi aktus a nemzetközi jog szerint kötelező érvényű lesz.

               A tervezett jogi aktus nem egészíti ki és nem módosítja a megállapodás intézményi keretét.

               Ezért a javasolt határozat eljárási jogalapja az EUMSZ 218. cikkének (9) bekezdése.

               4.3.Anyagi jogalap

               4.3.1.Általános elvek

               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik pusztán járulékos jellegű, az EUMSZ 218. cikkének (9) bekezdése szerinti határozatot egyetlen jogalapra, azaz az elsődleges, illetve döntő jellegű célkitűzés vagy összetevő által megkövetelt jogalapra kell alapítani.

               4.3.2.A jelen esetre történő alkalmazás

               A tervezett jogi aktus elsődleges célkitűzése és tartalma a közös kereskedelempolitikával kapcsolatos. Ezért a javasolt határozat anyagi jogalapja az EUMSZ 207. cikkének (4) bekezdése.

               4.4.Következtetés

               A javasolt határozat jogalapja ezért az EUMSZ 207. cikke (4) bekezdésének első albekezdése, összefüggésben az EUMSZ 218. cikkének (9) bekezdésével.

               2021/0098 (NLE)

               Javaslat

               A TANÁCS HATÁROZATA

               az Európai Unió által a Kereskedelmi Világszervezet keretei között működő, a Szellemi Tulajdonjogok Kereskedelmi Vonzataival foglalkozó Tanácsban képviselendő álláspontról

               AZ EURÓPAI UNIÓ TANÁCSA,

               tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (9) bekezdésével,

               tekintettel az Európai Bizottság javaslatára,

               mivel:

               (1)Az Európai Unió a 94/800/EK tanácsi határozattal
                  7
                megkötötte a Kereskedelmi Világszervezetet létrehozó egyezményt, valamint az annak 1., 2. és 3. mellékletébe foglalt megállapodásokat (a továbbiakban: Marrákesi Egyezmény), amelyek 1995. január 1-jén hatályba léptek.

               (2)A Marrákesi Egyezmény 1C. mellékletébe foglalt, a szellemi tulajdonjogok kereskedelmi vonatkozásairól szóló megállapodás (a továbbiakban: TRIPS-megállapodás) 66. cikkének (1) bekezdése értelmében a Szellemi Tulajdonjogok Kereskedelmi Vonzataival foglalkozó Tanács (a továbbiakban: TRIPS-tanács) egy legkevésbé fejlett ország (a továbbiakban: LDC) tag indokolt kérelmére meghosszabbíthatja azt az átmeneti időszakot, amely során az LDC-tagok a 3., 4. és 5. cikk kivételével nem kötelesek alkalmazni a TRIPS-megállapodás rendelkezéseit.

               (3)A TRIPS-tanács 2013. június 11-i határozatában
                  8
                elfogadott jelenlegi átmeneti időszak 2021. július 1-jén lejár.

               (4)Csád 2020. október 1-jén az LDC-csoport nevében hivatalosan kérelmet nyújtott be
                  9
                az átmeneti időszak meghosszabbítása iránt.

               (5)A TRIPS-tanács a 2021. június 8–9-i hivatalos ülésén határozatot tervez elfogadni a TRIPS-megállapodás 66. cikkének (1) bekezdése szerinti, az LDC-tagokra vonatkozó átmeneti időszak meghosszabbítására irányuló kérelemről (a továbbiakban: TRIPS-tanácsi határozat).

               (6)Helyénvaló meghatározni az Unió nevében a TRIPS-tanácsban képviselendő álláspontot, mivel a TRIPS-tanácsi határozat kötelező érvényű lesz az Unióra nézve.

               (7)Az LDC-tagok a nemzetközi kereskedelmi közösség legsérülékenyebb szegmensét képviselik, és gazdasági, pénzügyi és adminisztratív szempontból egyaránt korlátok közé vannak szorítva. Az LDC-tagoknak politikai mozgástérre és rugalmasságra van szükségük ahhoz, hogy képesek legyenek kezelni az őket érő fejlesztési kihívásokat, és több időre ahhoz, hogy végrehajtsák a TRIPS-megállapodást.

               (8)A szellemitulajdon-jogok bizonyos szintű oltalma és érvényesítése hasznos az LDC-tagok számára is, mivel a szellemi tulajdonjogok az innováció katalizátorai és a fenntartható fejlődés fontos eszközei. Egyes LDC-tagok már tettek lépéseket a TRIPS-megállapodás végrehajtására, és bátorítani kell őket arra, hogy ne csökkentsék a szellemitulajdon-jogok oltalmának és érvényesítésének jelenlegi szintjét.

               (9)Az átmeneti időszaknak az LDC-csoport által javasolt, időbeli korlátozás nélküli meghosszabbítása lassítaná az LDC-tagoknak – mint a multilaterális kereskedelmi rendszer résztvevőinek – a szellemi tulajdonhoz fűződő jogok nemzetközi keretrendszerébe való fokozatos integrációját a TRIPS-megállapodásban előírt minimumkövetelmények alapján.

               (10)Tehát az LDC-tagok esetében helyénvaló legfeljebb tízéves korlátozott időszakra meghosszabbítani a TRIPS-megállapodás 3., 4. és 5. cikktől eltérő rendelkezéseinek végrehajtására vonatkozó átmeneti időszakot.

               (11)Ha a Kereskedelmi Világszervezet tagjai a TRIPS-megállapodás 66. cikkének (1) bekezdése szerinti átmeneti időszak hosszabb időre vagy időbeli korlátozás nélkül történő meghosszabbítását támogatják, helyénvaló, hogy az Unió ne akadályozza a konszenzus elérését.

               (12)Az LDC-országoknak az LDC-tagok LDC-kategóriából való feljebb lépésének időpontjától számított további tizenkét éves mentesség iránti kérelme láthatólag túllép a TRIPS-megállapodás 66. cikke (1) bekezdésének hatályán, mivel ez a cikk csak a TRIPS-megállapodás egyes rendelkezéseinek az LDC-tagok általi végrehajtására vonatkozó átmeneti időszak meghosszabbítására alkalmazandó. Ezért az Uniónak nem szabad támogatnia azt a kérelmet, hogy a TRIPS-megállapodás 66. cikkének (1) bekezdése szerinti TRIPS-tanácsi határozat keretében nem LDC-tagok számára is mentességet biztosítsanak,

               ELFOGADTA EZT A HATÁROZATOT:

               1. cikk

               Az Unió által a Kereskedelmi Világszervezet keretei között működő, a Szellemi Tulajdonjogok Kereskedelmi Vonzataival foglalkozó Tanácsban (a továbbiakban: TRIPS-tanács), annak 2021. június 8–9-i hivatalos ülésén képviselendő álláspont a következő:

               a)Az LDC-tagok határozott ideig, de legfeljebb tíz évig vagy – ha az a korábbi időpont – LDC-státuszuk megszűnéséig ne legyenek kötelesek alkalmazni a szellemi tulajdonjogok kereskedelmi vonatkozásairól szóló megállapodás (a továbbiakban: TRIPS-megállapodás) rendelkezéseit, kivéve a 3., 4. és 5. cikket.

               b)Ha a Kereskedelmi Világszervezet tagjai a TRIPS-megállapodás 66. cikkének (1) bekezdése szerinti átmeneti időszak hosszabb időre vagy időbeli korlátozás nélkül történő meghosszabbítását támogatják, helyénvaló, hogy az Unió ne akadályozza a konszenzus elérését.

               c)Az LDC-tagoknak biztosítaniuk kell, hogy törvényeikben, más jogszabályaikban és gyakorlatukban a meghosszabbított átmeneti időszakban eszközölt bármely módosítás ne eredményezze a TRIPS-megállapodás rendelkezéseivel való összhang csökkenését. Ha azonban a Kereskedelmi Világszervezet tagjai nem támogatják az LDC-tagok ilyen kötelezettségét, az Unió ne akadályozza a konszenzus elérését.

               d)Az Unió nem támogatja az LDC-tagok LDC-kategóriából való feljebb lépésének időpontjától számított további tizenkét éves mentesség iránti kérelmet, mivel az nem tartozik a TRIPS-megállapodás 66. cikke (1) bekezdésének hatálya alá.

               2. cikk

               Ennek a határozatnak a Bizottság a címzettje.

               Kelt Brüsszelben, -án/-én.

                     a Tanács részéről

                     az elnök

                     (1)

                        A Tanács 94/800/EK határozata (1994. december 22.) a többoldalú tárgyalások uruguayi fordulóján (1986–1994) elért megállapodásoknak a Közösség nevében a hatáskörébe tartozó ügyek tekintetében történő megkötéséről (HL L 336., 1994.12.23., 1. o.).

                     (2)

                        A TRIPS-tanács üléseinek eljárási szabályzata (1995. szeptember 28.) – IP/C/1.

                     (3)

                        Az IP/C/W/668. számú WTO-dokumentum.

                     (4)

                        WT/GC/W/807.

                     (5)

                        Az IP/C/64. számú WTO-dokumentum.

                     (6)

                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont.

                     (7)

                        A Tanács 94/800/EK határozata (1994. december 22.) a többoldalú tárgyalások uruguayi fordulóján (1986–1994) elért megállapodásoknak a Közösség nevében a hatáskörébe tartozó ügyek tekintetében történő megkötéséről (HL L 336., 1994.12.23., 1. o.).

                     (8)

                        IP/C/64.

                     (9)

                        Az IP/C/W/668. számú WTO-dokumentum.